Συνέδριο : «Αξιοποίηση των Τεχνολογιών Πληροφορικής και Επικοινωνιών για την Ηλεκτρονική Διακυβέρνηση και την Τοπική Ανάπτυξη»
Ηράκλειο Κρήτης, 5 & 6 ΜΑΪΟΥ 2006

ΚΟΥΚΟΥΛΟΠΟΥΛΟΣ Πάρις, Πρόεδρος Κ.Ε.Δ.Κ.Ε. 

Εισηγητική Ομιλία

Κυρίες και Κύριοι

Σας καλωσορίζω στο συνέδριο μας για την «Αξιοποίηση των Τεχνολογιών Πληροφορικής και Επικοινωνιών για την Ηλεκτρονική Διακυβέρνηση και την Τοπική Ανάπτυξη».

Είναι η πρώτη φορά που η Αυτοδιοίκηση της Ελλάδας πραγματοποιεί ένα τόσο φιλόδοξο συνέδριο για τα ζητήματα της Κοινωνίας της Πληροφορίας.

 Οι στόχοι μας είναι πολύ συγκεκριμένοι. 

1. Επιδιώκουμε, πρώτα απ΄ όλα, να αναδείξουμε τις θετικές αλλαγές, τα βήματα προόδου που έχει πραγματοποιήσει τα τελευταία χρόνια η Τ.Α. στο χώρο των ΤΠΕ. Οι ΟΤΑ στην Ελλάδα δεν ασκούν σήμερα μόνον τις γνωστές, "παραδοσιακές" αρμοδιότητες. Είναι πλέον χρήστες και διαχειριστές, προς όφελος της κοινωνίας, ορισμένων από τα πιο σύγχρονα εργαλεία της ανθρώπινης δημιουργίας. 

2. Αγωνιούμε και αγωνιζόμαστε για την καλύτερη απορροφητικότητα του Γ΄ ΚΠΣ και ειδικότερα του Ε.Π. της Κοινωνίας της Πληροφορίας. Η Ελλάδα δεν έχει την πολυτέλεια απώλειας, πόρων ιδιαίτερα σε τόσο κρίσιμους τομείς για την ανταγωνιστικότητα αλλά και την κοινωνική συνοχή. Δεύτερος στόχος μας επομένως είναι να αναδείξουμε τα προβλήματα που εντοπίζονται στην πορεία του προγράμματος μέχρι σήμερα έτσι ώστε να επιταχυνθούν οι ρυθμοί υλοποίησης. 

3. Γνωρίζουμε πολύ καλά πως ό, τι σχετίζεται με τις ΤΠΕ έχει εξέχουσα θέση στο Δ΄ ΚΠΣ και κατά συνέπεια η έγκαιρη προετοιμασία της Τ.Α. αποτελεί επιλογή, κυριολεκτικά, μονόδρομο. Και αυτός είναι ο τρίτος στόχος μας. Σ΄ αυτή μας την προσπάθεια είναι πολύτιμη η συνδρομή της Ευρωπαϊκής Αυτοδιοίκησης που διαθέτει σαφέστατα μεγαλύτερη εμπειρία από μας. 

Θέλω να ευχαριστήσω θερμά όλους τους φίλους από τις χώρες της Ε.Ε. που ανταποκρίθηκαν στο κάλεσμα μας.
4. Ο τέταρτος στόχος μας είναι και ο πλέον κρίσιμος, ο πιο φιλόδοξος αλλά και ο πιο ουσιαστικός. 

Είναι σε γνώση όλων μας νομίζω οι θλιβερές επιδόσεις της χώρας μας στο συγκεκριμένο τομέα των ΤΠΕ.

Οι δείκτες είναι αποκαλυπτικοί. 

Η Ελλάδα καλείται τα επόμενα χρόνια να καλύψει ένα πραγματικό χάσμα που τη χωρίζει από την Ε.Ε. 

Στον αγώνα αυτό η Τ.Α. δεν οφείλει απλά να συμμετάσχει αλλά έχει υποχρέωση να τεθεί μπροστάρης της εθνικής προσπάθειας. 

Η Τ.Α., από τη φύση του θεσμού, ενδιαφέρεται όχι μόνο για την ικανοποίηση κάποιων δεικτών αλλά και για τη διάχυση τους. Μόνον έτσι εξασφαλίζεται η εδαφική και κοινωνική συνοχή, στόχοι με τους οποίους οι τοπικές αρχές σε όλη την Ε.Ε. είναι ταυτισμένες. 

Συνάδελφοι. 

Ι. Η προσπάθεια να φθάσουν οι τεχνολογίες αιχμής και στο τελευταίο σημείο της χώρας και να γίνουν αναπόσπαστο στοιχείο όλων των τομέων της παραγωγής

ΙΙ. Ο αγώνας για την ισότιμη πρόσβαση στην πληροφορία 

ΙΙΙ. Η μάχη κατά του ψηφιακού αναλφαβητισμού, αποτελούν προϋποθέσεις για την εδαφική και κοινωνική συνοχή. 


Ο αγώνας για την περιφερειακή ανάπτυξη, την ανάπτυξη δηλαδή που είναι αειφόρος και ισόρροπη, περνάει σήμερα σε νέα φάση. 


Και η Τ.Α. είναι ο φυσικός χώρος που μπορεί να διασφαλίσει μια τέτοια εξέλιξη. 


Στην προσπάθεια μας αυτή δε βαδίζουμε χωρίς πυξίδα.


Πριν 2 χρόνια αναθέσαμε στο Εργαστήριο Βιομηχανικής και Ενεργειακής Οικονομίας του ΕΜΠ, με υπεύθυνο τον αναπληρωτή καθηγητή κ. ΚΑΛΟΓΗΡΟΥ Ιωάννη, σε συνεργασία με την ΠΕΤΑ Α.Ε.,  την επιστημονική υποστήριξη της ΚΕΔΚΕ  στα ζητήματα της Κοινωνίας της Πληροφορίας. Στο πλαίσιό της εκπονήσαμε  στρατηγικό σχέδιο της Τ.Α.  για τις Τεχνολογίες Πληροφορικής και Επικοινωνιών, και διαμορφώθηκαν βασικές προτάσεις εφαρμογής. 

Η συνεργασία μας εισήλθε στον 3ο χρόνο και αποδεικνύεται ιδιαίτερα αποτελεσματική. 


Ξεχωριστά πρέπει να ευχαριστήσω τον Ειδικό Γραμματέα της ΚτΠ κ. Ασημακόπουλο που στην προσπάθεια μας αυτή στάθηκε αρωγός.

Κυρίες και Κύριοι συνάδελφοι
Το έργο της ελληνικής αυτοδιοίκησης στην Κοινωνία της Πληροφορίας έχει πλέον μέγεθος, μικρό μεν αλλά ουσιαστικό,  μπορεί να επηρεάσει την κοινωνία, μπορεί να έχει κοινωνικό και οικονομικό αντίκρισμα. 
Στις 31.12.2005 οι πρωτοβάθμιοι Ο.Τ.Α. είχαν εντάξει έργα κατηγορίας κοινωνίας της πληροφορίας στο τομεακό Ε.Π. «Κοινωνία της Πληροφορίας» και στα Περιφερειακά Ε.Π. του 3ου Κ.Π.Σ., τα οποία υπερέβαιναν τα 200 εκ. €, ενώ είχαν πραγματοποιήσει δαπάνες πλέον από 100 εκ. €. Πρακτικά ένα μερίδιο 10 % των συνολικών πόρων για έργα ΚτΠ αξιοποιείται από την πρωτοβάθμια Αυτοδιοίκηση. 

Καταγράφονται ήδη ορισμένες ενδιαφέρουσες αλλαγές, ποιοτικές θα τολμούσα να ισχυριστώ, στα χαρακτηριστικά των έργων Ο.Τ.Α. στην Κοινωνία της Πληροφορίας. Ο τόνος πλέον για την Αυτοδιοίκηση δεν δίνεται από τα πολύ μικρά έργα των σχολικών επιτροπών, αλλά από έργα με σημαντική προστιθέμενη αξία για την εξυπηρέτηση του πολίτη, για την υποστήριξη της επιχειρηματικότητας, για την βελτίωση της διοικητικής ικανότητας.
· 336 Ο.Τ.Α. έχουν ενταγμένα έργα τα οποία αφορούν ευρυζωνικότητα, ηλεκτρονική διακυβέρνηση. 
· 217 Ο.Τ.Α. έχουν ενταγμένα έργα που αφορούν υποδομές ευρυζωνικότητας, με προϋπολογισμό που πλησιάζει τα 100 εκ. €.        

Θεωρώ αναγκαίο να αναφερθώ στα ακόλουθα ζητήματα που προκύπτουν από την αξιολόγηση του έργου της Αυτοδιοίκησης στην Κοινωνία της Πληροφορίας. 
1. Υλοποίηση, ολοκλήρωση των έργων.  
Το έργο της υλοποίησης στην κοινωνία της πληροφορίας δεν είναι καθόλου απλό, και είναι άλλης ποιότητας από το κλασικό δημόσιο έργο, ακόμη και το πιο μεγάλο. Στον πυρήνα του βρίσκεται η κινητοποίηση, η συμβολή του ανθρώπινου δυναμικού του Ο.Τ.Α., τόσο του πολιτικού προσωπικού που έχει ενστερνιστεί και πιστέψει στην αξία του εγχειρήματος, όσο και, μια ομάδα στελεχών για το σχεδιασμό και την εφαρμογή, που θα τους χαρακτήριζα «αφιερωμένους» στην υπόθεση των νέων τεχνολογιών.
Ως κρίσιμες προϋποθέσεις της επιτυχούς υλοποίησης αναδεικνύονται πλέον, αφενός μία δομή, η οποία μπορεί να διαδραματίσει ενοποιητικό, συντονιστικό, προγραμματικό ρόλο, και αυτή είναι η περίπτωση της ΚΕΔΚΕ, και αφετέρου ο ευέλικτος μηχανισμός στοχευμένης υποστήριξης των φορέων της Αυτοδιοίκησης. Και προς αυτή την κατεύθυνση επιδιώκουμε να στρέψουμε και να αξιοποιήσουμε, μεταξύ των άλλων, και την Μονάδα Υποστήριξης των Ο.Τ.Α. για έργα της Κοινωνίας της Πληροφορίας που συγκροτείται στο πλαίσιο της Π.Ε.Τ.Α. Α.Ε.. 
2. Ενσωμάτωση των ΤΠΕ στη λειτουργία του Ο.Τ.Α.. 
Σε πολλούς Δήμους λειτουργούν κερματισμένα και ασυντόνιστα πληροφοριακά συστήματα σε διάφορους τομείς. Παράλληλα, η ένταξη της Αυτοδιοίκησης στο πλέγμα των κρατικών δικτύων, όπως το ΣΥΖΕΥΞΙΣ, τα οποία αναπτύσσονται συνεχώς, δεν μπορεί να αρκείται, να παραμένει μία απλή μηχανιστική σύνδεση, αλλά πρέπει να γίνει προτεραιότητα η αξιοποίηση από την Αυτοδιοίκηση των μεγάλων δυνατοτήτων των δημόσιων δικτύων.
Ο «Ηλεκτρονικός Δήμος» είναι μία μεγάλη τομή, η οποία θα προκύψει κυρίως και πρωταρχικά, από ένα σχέδιο βασισμένο στην ιδέα της ενσωμάτωσης της κοινωνίας της πληροφορίας στην οργάνωση και λειτουργία του Δήμου, θα προκύψει από την κινητοποίηση ανθρώπων, και επικουρικά από συσσώρευση εξοπλισμών και τεχνολογικών εφοδίων.

3.   Αξιοποίηση της Κοινωνίας της Πληροφορίας ώστε η σχέση των Ο.Τ.Α. με την κοινωνία, να αναβαθμιστεί, να ενισχυθεί, να ανταποκριθεί στις ανάγκες του σήμερα.
Η νέα σχέση της Αυτοδιοίκησης με την κοινωνία αφορά τους πολίτες, με τα ποικίλα αιτήματα, συμφέροντα και ενδιαφέροντα, αφορά στην ενίσχυση της επιχειρηματικότητας, αφορά στην απασχόληση και την κοινωνική προστασία, αφορά στην δημοκρατία και την ενημέρωση, αφορά στην γνώση. Και «αίφνης» οι ΤΠΕ ανοίγουν πρωτόγνωρες λεωφόρους μεγάλων ταχυτήτων, αλλά και ανθρώπινου μέτρου, επικοινωνίας της Αυτοδιοίκησης με την κοινωνία, τις οποίες, αγαπητές φίλες και φίλοι, οφείλουμε να ρυθμίσουμε και να αξιοποιήσουμε.   
Η ευρυζωνικότητα είναι μία τεράστια υπόθεση, μία τεράστια δυνατότητα, αλλά και ένα πεδίο που βάζει δύσκολα και πρωτότυπα προβλήματα, υλοποίησης, διαχείρισης, δημοκρατικού κοινωνικού ελέγχου στα περιεχόμενα και τις διαδικασίες.
Η νέα σχέση Αυτοδιοίκησης και Κοινωνίας, μέσα από τιςΤΠΕ, συμβαδίζει με αλλαγές, προϋποθέτει αλλαγές στον ίδιο τον Ο.Τ.Α., αλλά και την μείωση του ψηφιακού χάσματος μεταξύ των πολιτών. 
Πρόκειται για την μεγάλη πρόκληση της σύγχρονης Αυτοδιοίκησης, για την δυνατότητα, που η Αυτοδιοίκηση μόνον έχει, να συμβάλλει, οικοδομώντας από τα κάτω και αποκεντρωμένα, στην αναζωογόνηση της κοινωνίας συνολικά, στη βελτίωση της ζωής του πολίτη, στη βιώσιμη, ανταγωνιστική συμμετοχή μας στο διεθνές γίγνεσθαι. 
4.   Σχεδιασμός για τα έργα της Αυτοδιοίκησης στην Κοινωνία της Πληροφορίας κατά την 4η Προγραμματική Περίοδο.  

Με το θετικό έργο της Αυτοδιοίκησης στο 3ο Κ.Π.Σ. εγγράφεται σημαντική υποθήκη ώστε αυτή να αξιώσει, και στα πεδία των Τεχνολογιών Πληροφορικής και Επικοινωνιών, την ισχυρή παρουσία της, με αξιόλογα οικονομικά μερίδια και αξιόπιστο προγραμματικό σχεδιασμό, και στα συγχρηματοδοτούμενα προγράμματα της περιόδο 2007 -2013.    

Εμείς εργαζόμαστε, με ενίσχυση, με υποστήριξη της προσπάθειας των Ο.Τ.Α. να υλοποιήσουν τα ενταγμένα έργα τους, με αξιόπιστες προτάσεις, ώστε οι διαφαινόμενες μεγάλες απώλειες πόρων στα Ε.Π. της Κοινωνίας της Πληροφορίας του 3ου Κ.Π.Σ. να μην συμπαρασύρουν και τον συνολικό σχεδιασμό της Αυτοδιοίκησης για την περίοδο 2007-2013. 
Και χρειάζεται από αυτό το βήμα να επισημάνουμε ότι η Αυτοδιοίκηση έχει σημαντικά συγκριτικά πλεονεκτήματα ώστε να επωμιστεί με επιτυχία ικανά μερίδια για την «Βελτίωση της Διοικητικής Ικανότητας», για την «Κοινωνία της Πληροφορίας για όλους», όπως τίθενται οι σχετικές προτεραιότητες κατά την συζήτηση για το ΕΣΠΑ 2007-2013.

Κυρίες και Κύριοι

Η επιλογή να γίνει τώρα το Συνέδριο της Αυτοδιοίκησης για την Κοινωνία της Πληροφορίας υπαγορεύθηκε και από τα χαρακτηριστικά της συγκυρίας στο πεδίο της Κοινωνίας της Πληροφορίας, όχι μόνον στην Ελλάδα, αλλά και ευρύτερα. 
Στις κυβερνήσεις της Ευρώπης, στα όργανα της Ευρωπαϊκής Ενωσης, η συζήτηση για την Στρατηγική της Λισσαβόνας, για την ανταγωνιστικότητα, για τα Εθνικά Προγράμματα Μεταρρυθμίσεων, καλά κρατεί. Και υποχρεωτικά ένα μεγάλο μέρος της καταλαμβάνουν η κοινωνία της πληροφορίας, η κοινωνία της γνώσης. 
Τον δυναμισμό του καινούργιου που αντιπροσωπεύουν οι Τ.Π.Ε., επιδιώκουν οι κρατούντες να μετατρέψουν σε αιχμή του δόρατος για να προωθηθεί η Στρατηγική της Λισσαβόνας, με τα περιεχόμενα και τις προτεραιότητες που αυτοί επιδιώκουν. 
Στις κοινωνίες της Ευρώπης η σύγκρουση  για τις εργασιακές σχέσεις, για το ασφαλιστικό, για το κοινωνικό κράτος και την ανταγωνιστικότητα, βρίσκει, έμμεσα τις περισσότερες φορές, μπροστά της τις νέες τεχνολογίες, τις προτεραιότητες για την κοινωνία της γνώσης, και δεν είναι πάντοτε εύκολο να αναγνωρίζονται τα όρια ανάμεσα στην πρόοδο και στις δυνατότητες που ανοίγουν με την προώθηση της κοινωνίας της πληροφορίας και στην φοβική, οπισθοδρομική άρνηση των αλλαγών.

Συμπτωματικά η Ελλάδα γίνεται τις ημέρες αυτές η περιοχή από όπου είναι δυνατό να προκύψει η σημειολογία του κοινού τόπου , ανάμεσα στα περιεχόμενα των χαιρετισμών που απηύθυνε η Επίτροπος Redding, τόσο στο Συνέδριο μας, όσο και στο Συνέδριο για την ευρυζωνικότητα του Υπουργείου Μεταφορών, και στις πολλές απόψεις που κατατίθενται στο πλαίσιο του  Ευρωπαϊκού Φόρουμ της Αριστεράς που συνέρχεται στην χώρα μας τις ημέρες αυτές : 
οι ΤΠΕ, η Κοινωνία της Πληροφορίας, οι αλλαγές για την Κοινωνία της Γνώσης, δεν εκχωρούνται σε εκείνους τους οπαδούς της Στρατηγικής της Λισσαβόνας που επιδιώκουν να προωθούν την ανταγωνιστικότητα παραμερίζοντας την κοινωνική συνοχή και την σύγκλιση των ευρωπαϊκών κοινωνιών.  
Αντίθετα, η μείωση του ψηφιακού χάσματος, η εξάπλωση των ΤΠΕ, η χρήση της Κοινωνίας της Πληροφορίας, δημιουργούν τις ασφαλέστερες συνθήκες, τόσο για τις εμπροσθοφυλακές των εργαζομένων στην Κοινωνία της Γνώσης, όσο και για την σταθερή ενίσχυση της απασχόλησης, για την κοινωνική προστασία και αλληλεγγύη. 
Στη συγκυρία των εξελίξεων στην Ελλάδα σχετικά με τα ζητήματα της Κοινωνίας της Πληροφορίας, υπάρχουν 4 σημαντικά ζητήματα που πρέπει να αναδειχθούν : 
1. Ο κίνδυνος απώλειας σημαντικών πόρων στο σύνολο του 3ου Κ.Π.Σ. και του Ταμείου Συνοχής, ιδιαίτερα δε στο Ε.Π. της Κοινωνίας της Πληροφορίας. Τονίσαμε επανειλημμένα ότι το στοίχημα για τα έργα της ΚτΠ είναι η υλοποίηση, η παραγωγική απορρόφηση των διατιθέμενων πόρων που προφανώς δεν περισσεύουν.Ενώπιον του κινδύνου η κυβέρνηση εξαγγέλλει νέες αναθεωρήσεις των Επιχειρησιακών Προγραμμάτων και μετακινήσεις πόρων από πρόγραμμα σε πρόγραμμα. Το Ε.Π. της ΚτΠ, εξ αρχής σχεδόν στη ζώνη του κόκκινου, απειλείται με νέες μειώσεις. Εχουμε τονίσει την αντίθεση μας, έχουμε καταθέσει προτάσεις, οι οποίες αφορούν και την παράταση της καταληκτικής προθεσμίας συμβασιοποίησης της 31.12.2006, έχουμε προοτείνει να επωμιστούμε ευθύνες υλοποίησης σημαντικών έργων.
2.  Η «Ψηφιακή Αυτοδιοίκηση», μία πρωτοβουλία της Ειδικής Γραμματείας της ΚτΠ σε θετική κατεύθυνση, πρέπει να υποστηριχθεί στην υλοποίηση της με συστηματικό τρόπο, ώστε να ευοδοθεί .

3. Τα ζητήματα της μείωσης του ψηφιακού χάσματος, της κατάρτισης του ανθρώπινου δυναμικού – αιρετών, εργαζομένων στην Αυτοδιοίκηση, πολιτών-  στις ΤΠΕ αναδεικνύονται σε καθοριστική συνιστώσα αποτελεσματικής εφαρμογής των ΤΠΕ  στην Αυτοδιοίκηση.

Προς αυτή την κατεύθυνση είναι σημαντική η πρωτοβουλία της ΚΕΔΚΕ, μετά από την θετική ανταπόκριση της Ειδικής Γραμματείας της ΚτΠ, να προτείνει ένα ευρύ Πρόγραμμα Κατάρτισης στις ΤΠΕ με την ευθύνη του Ινστιτούτου Τοπικής Αυτοδιοίκησης, το οποίο θα συγχρηματοδοτηθεί από το Επιχειρησιακό Πρόγραμμα «ΚτΠ» 
Συμβολή στην κατάρτιση των αιρετών στα ζητήματα της Κοινωνίας της Πληροφορίας αποτέλεσαν και τα συνδιοργανωμένα από το Εθνικό Κέντρο Δημόσιας Διοίκησης και την ΚΕΔΚΕ σεμινάρια που πραγματοποιήθηκαν στις Περιφέρειες και θα επαναληφθούν μετά τις εκλογές του Οκτωβρίου. 
Η ενεργός συμμετοχή της Αυτοδιοίκησης στα ζητήματα σχετικά με την Κατάρτιση στις ΤΠΕ, εξελίσσεται συγχρόνως, αλλά παράλληλα, με την ευρεία συζήτηση που έχει δρομολογηθεί για τις αναγκαίες αλλαγές στην τριτοβάθμια εκπαίδευση, και στο πλαίσιο της συνταγματικής αναθεώρησης. Δημιουργούνται έτσι όροι ώστε οι παράλληλες πορείες να συγκλίνουν και ενδεχομένως να συναντηθούν. 

3. Είναι σε πλήρη εξέλιξη οι διαδικασίες για τον σχεδιασμό του περιεχομένου και των επιχειρησιακών χαρακτηριστικών του ΕΣΠΑ 2007 – 2013. Η ΚΕΔΚΕ τις παρακολουθεί, συμμετέχει, προτείνει. Στις 6/6 καλέσαμε τον Έλληνα Επίτροπο κ. Δήμα να ενημερώσει την ελληνική Τ.Α. για τις προτεραιότητες της Ε.Ε. στη διαχείριση απορριμμάτων και του περιβάλλοντος γενικότερα, στα πλαίσια του Δ΄ ΚΠΣ. Ανάλογη εκδήλωση θα πραγματοποιηθεί με την κ. Χούμπνερ, αρμόδια Επίτροπο για την περιφερειακή πολιτική, στις 7/7. 

Έξω πάμε καλά. Μέσα όμως, όχι. 

Η κυβέρνηση συνεχίζει να αγνοεί την Τ.Α. στα πλαίσια του ΕΣΠΑ και το ζήτημα δεν αφορά το πρεστίζ της ΚΕΔΚΕ. Αφορά το ίδιο το περιεχόμενο του ΕΣΠΑ. Η Ανταγωνιστικότητα χωρίς εδαφική και κοινωνική συνοχή είναι συμβατή με τη Λισαβόνα αλλά όχι με τις ανάγκες της χώρας. 

 Στα πεδία που άπτονται των ΤΠΕ, και συγκεκριμένα στην «Βελτίωση της Διοικητικής Ικανότητας στην Δημόσια Διοίκηση και την Αυτοδιοίκηση» και την  «Κοινωνία της Πληροφορίας», η ΚΕΔΚΕ έχει καταθέσει πρόταση με την οποία διεκδικεί για την Αυτοδιοίκηση και ρόλους Ενδιάμεσου Φορέα στην εφαρμογή των Επιχειρησιακών Προγραμμάτων που θα ενσωματώσουν τους σχετικούς άξονες προτεραιότητας.
Πρόσφατα ο Ευρωπαίος Επίτροπος για τα ζητήματα Περιβάλλοντος κ. Δήμας κάλεσε τους πολίτες να ψηφίσουν Δημοτικές Αρχές που σέβονται το Περιβάλλον.

.

Εμείς καλούμε τους συναδέλφους να κάνουν προγραμματικό ζήτημα της εκλογικής μάχης την  προώθηση των ΤΠΕ, της Κοινωνίας της Πληροφορίας, ώστε να βρούμε κοινό βηματισμό με τη νέα γενιά, ώστε να δυναμώσουμε και να ανανεώσουμε τη σχέση του πολίτη με την Αυτοδιοίκηση.
Φίλες και φίλοι αιρετοί, στελέχη των Ο.Τ.Α. και των άλλων φορέων της Αυτοδιοίκησης, εκπρόσωποι των πολιτικών και των κοινωνικών δυνάμεων, αγαπητοί προσκεκλημένοι συμμετέχοντες από άλλες χώρες
Η πρωτοβουλία της ΚΕΔΚΕ το 2004 να σχεδιάσει Στρατηγική για την Κοινωνία της Πληροφορίας στην Αυτοδιοικηση, να δρομολογήσει τα βασικά ζητήματα εφαρμογής στους Ο.Τ.Α., να υποστηρίξει με συνέπεια, σύστημα και δικούς της πόρους, την υλοποίηση εκείνου του αρχικού σχεδίου και της 

κεντρικής του ιδέας, κρίνεται και θα κριθεί στην πράξη για τη συμβολή της στην προώθηση των ΤΠΕ στην Αυτοδιοίκηση.
Τέτοια πράξη αξιολόγησης, προβληματισμού, ανταλλαγής γνώμης και εμπειριών, αφετηρία για καλύτερες επιδόσεις της Αυτοδιοίκησης στο πεδίο της Κοινωνίας της Πληροφορίας, σε όφελος των πολιτών, της ίδιας της Αυτοδιοίκησης, πιστεύω ότι θα είναι και το σημερινό μας Συνέδριο.

Και με αυτή την ιδέα κηρύσσω την έναρξη των εργασιών του 
PAGE  
1
ΚΟΥΚΟΥΛΟΠΟΥΛΟΣ Πάρης, Εισήγηση στο Συνέδριο «ΚτΠ στην Αυτοδιοίκηση»

